
A PARP-14 ENZIM LEHETSÉGES SZEREPE A TUMOR-ASSZOCIÁLT MAKROFÁG FENOTÍPUS KIALAKULÁSÁBAN

Bevezetés: A daganatos sejtek elpusztításában fontos szerepe van az immunrendszer
hatékony működésének. A makrofágok részben a fagocitózis, részben az általuk kibocsátott
mediátorok révén vesznek részt a tumorsejtek elleni küzdelemben. A makrofágok citokin
expressziós profiljuk és az immunsejtekkel folytatott interakciójuk alapján két kategóriába
sorolhatók. Az M1 fenotípusú makrofágok jellemzően gyulladásos választ provokálnak és
segítik a celluláris immunválasz kialakulását, míg az M2 makrofág sejtek a szöveti
regenerációt és angiogenezist támogatják. A daganatok mikrokörnyezetében a tumorsejtek
az M2 fenotípus irányába polarizálják a makrofágokat és az így kialakult tumor asszociált
makrofágok (TAM) a daganat növekedését és a metasztázis képzést fokozzák.
Célkitűzés: Kutatásaink során azt vizsgáltuk, hogy a DNS hibajavítás, a génexpresszió és a
differenciáció szabályozásában szerepet játszó poli-ADP-ribóz polimeráz (PARP) enzimek
hogyan befolyásolják a makrofágok M2 irányú polarizációját in vitro körülmények között.
Módszerek: Kísérleteinket egy három dimenziós daganatsejt-makrofág ko-kultúra
rendszeren végeztük. Ehhez THP-1 monocyta sejtekből differenciáltattunk makrofágokat,
majd ezeket 1:1 arányban JIMT-1 emlőrák sejtekkel inkubáltuk. Az így kialakult
szferoidokon egy szélesebb spektrumú (PJ-34) és egy PARP-14 enzimre specifikus inhibitor
(MCD-113) hatását vizsgáltuk úgy, hogy a gátlószerrel való kezelés után RT-qPCR
módszerrel mértük az M2 makrofágokra jellemző markerek (CCL17, CCL18, MRC-1,
Fibronektin) expresszióját. A sejthalált fluoreszcens festést (Annexin-V) követően
kvantitatív sejtanalízissel vizsgáltuk.
Eredmények: Eredményeink azt mutatták, hogy mindkét gátlószer használatakor az
inhibitorral kezelt szferoidoknál szignifikánsan alacsonyabb volt az M2 markerek
kifejeződése a kontroll csoporthoz viszonyítva. A PJ-34 gátlószer továbbá növelte a
szferoidban az apoptotikus sejthalál mértékét és magasabbnak mutatkozott az elhalt
tumorsejtek relatív aránya is.
Következtetés: Vizsgálataink megerősítették, hogy a PARP enzimek, és közülük
legdominánsabban a PARP-14 enzim segíti a makrofágok M2 irányú polarizációját és ez a
folyamat enzim inhibitorok alkalmazásával hatékonyan visszaszorítható. Kutatásunk
rávilágít arra, hogy a PARP inhibitorok alkalmazása a makrofág polarizációt gátló hatás és
ennek révén a daganatellenes immunitás fokozása miatt is klinikai jelentőséggel bírhat.



